Bukedde Online - Abasuubuzi b'e Mukono bawanjagidde Gavumenti ku musoloAbasuubuzi b'e Mukono bawanjagidde Gavumenti ku musoloEbya poliisi okugaana FDC okukuba enkung'ana...Abasuubuzi b’ekibuga Mukono beemulugunyizza eri munisipaali y’ekibuga kino ne gavumenti olw’omusolo omungi gwe bababinika ogubalemesezza okutuukiriza emirimu gyabwe okusinziira ku nteekateeka zaabwe ez’okumaliriza mu mwaka.Bano ababadde bakulembeddwa Augustine Kasozi owa Colline Hotel,bategeezezza nga bwe bakaluubirizibwa okusasula ensimbi z’omusolo ezibabanjibwa olw’ensonga nti abantu be baliisa ne be basuza baafuuka ba bbula olwa zi loogi okusukka obungi mu Mukono n’ebitundu ebiriraanyeewo, ate nga tezikolera mu mateeka.“Ebintu kati byakyuuka tebikyali nga bwe byali edda. Ba musiga nsimbi n’abantu abakyala kuno beeyuna zi loogi eziri mu bufunda kubanga za layisi kyokka nga tezisasula musolo n’olwensonga eyo, tumala n’emyezi ebiri nga tetufunye bantu bawera abiri (20).”Kasozi bwe yategeezezza.Kasozi nate yasabye gavumenti okubakendeereza ku muwendo gw’ensimbi ez’omusolo ze balina okusasula wabula ate n’akubira ne munisipaali y’e Mukono omulanga okulaba nga bakola okunoonyereza okwenkomeredde mu buli bufunda mu bitundu eby’enjawulo okwetooloola Mukono okuzuula loogi ezitakolera mu mateeka naddala ezitasasula musolo,nga kwogasse n’okuggala ezo ezitatuukanye na mutindo.Ate ye avunaanyizibwa ku mirimu egikolebwa mu Colline Hotel Flavia Kasozi asabye gavumenti okuteeka amaanyi ag’ekikugu mu by’enjigiriza by’abakozi ba zi wooteri ennene kisobozese ba nnauganda okwefunira emirimu egy’amaanyi mu wooteri ez’amawanga ag’ebweru n’obutayisibwamu maaso.“Ebyenjigiriza by’e Uganda tebituukana na mutindo gw’abantu abeetaagibwa mu mirimu nga gino era eyo ye nsonga lwaki twettanira nyo abakozi okuva e Kenya kubanga bamanyi kye bakola ate balina obuvunaanyizibwa okusinga abaawano abalina obunafu n’okwesaasira.” Kasozi bwe yagambye.Ye meeya wa munisipaali y’e Mukono George Fred Kagimu asabye abasuubuzi bonna okusiima ba kasitoma baabwe kibasobozese okunyweza n’okuggumiza enkolagana wakati w’enjuuyi ebbiri awatali kunyigirizibwa.Bino byabadde ku Colline Hotel awabadde wategekedwa omukolo gw’abasuubuzi mu disitulikiti y’e Mukono okwekulisa omwaka nga kwogasse n’okusiima ba kasitoma baabwe.
